E-1755/2016

Mál þetta höfðaði Hannarr ehf., Síðumúla 1, Reykjavík, með stefnu birtri 24. maí 2016 á hendur A. Málið var dómtekið 3. mars sl.

Stefnandi krefst greiðslu á 170.376 krónum með dráttarvöxtum samkvæmt 1. mgr. 6. gr. laga nr. 38/2001 af 130.696 krónum frá 20. febrúar 2015 til 2. mars 2015, af 138.632 krónum frá þeim degi til 2. apríl 2015, af 146.568 krónum frá þeim degi til 1. maí 2015, af 154.504 krónum frá þeim degi til 1. júní 2015, af 162.440 krónum frá þeim degi til 1. júlí 2015 og af 170.376 krónum frá þeim degi til greiðsludags, allt að frádregnum innborgunum að fjárhæð 8.293 krónur þann 9. apríl 2015, 8.295 krónur þann 11. maí 2015, 8.370 krónur þann 14. júlí 2015 og 8.348 krónur þann 4. ágúst 2015. Þá krefst stefnandi málskostnaðar.

Stefndi krefst sýknu af kröfum stefnanda og málskostnaðar. Frávísunarkröfu hans var hafnað með úrskurði 20. október 2016.

Stefnandi höfðar mál þetta á hendur stefnda vegna þess að hann hafi gerst áskrifandi að svokölluðu BYGG-kerfi hjá sér, sem stefndi vill ekki kannast við. Krefst hann greiðslu stofngjalds og mánaðargjalds í fimm mánuði.

Kerfið eða forritið var pantað á heimasíðu stefnanda úr tölvu þann 20. janúar 2015 og netfang stefnda gefið upp. Stefndi bar fyrir dómi að hann hefði ekki pantað kerfið og kannaðist ekki við að hann hefði nokkurn tímann notað það. Hann hefði ekki starfað sem byggingarstjóri síðustu ár og ekki eftir að þetta kerfi kom á markað. Það hefði staðið til að hann yrði byggingarstjóri verks sem MK Construction ehf. hafi undirbúið, en hann hafi hætt störfum fyrir það fyrirtæki um það leyti sem byggingarleyfi fékkst. B hefði ráðið sig í það verk. Hann kvaðst ekki hafa veitt honum umboð til að sækja um aðgang að kerfinu í sínu nafni.

B gaf skýrslu fyrir dómi. Hann kvaðst hafa starfað hjá Dýrfiski, sem hafi verið systurfélag MK Construction. Hann kvaðst hafa sótt um aðgang að BYGG-kerfinu í nafni stefnda A þegar undirbúin hafi verið tiltekin framkvæmd. Framkvæmdastjóri Dýrfisks hefði falið sér að útvega byggingarleyfi og nauðsynlegt hefði verið að byggingarstjóri hefði aðgang að gæðavottunarkerfi. Hann kvaðst ekki hafa gert sér grein fyrir því að greiða þyrfti stofngjald, en hefði vitað af mánaðargjaldi.

B gat ekki gert neina grein fyrir samskiptum sínum við stefnda vegna þessarar umsóknar. Kvaðst hann telja líklegt að þeir hefðu rætt um þetta.

Stefndi gat í aðilaskýrslu sinni ekki skýrt hvers vegna hann hefði ekki gert athugasemdir við innheimtuviðvaranir og innheimtubréf lögmanns stefnanda. Þá kvaðst hann ekki geta skýrt hvers vegna greitt var fjórum sinnum inn á kröfu stefnanda.

Málsástæður og lagarök stefnanda

Stefnandi byggir á því að stefndi hafi keypt aðgang að svokölluðu BYGG-kerfi, sem sé tölvuforrit sem haldi utan um byggingarframkvæmdir. Hann hafi gerst áskrifandi þann 20. janúar 2015.

Stefnandi kveðst hafa sent innheimtubréf þann 11. ágúst 2015, en ekkert hafi heyrst í stefnda. Hann hafi sent löginnheimtubréf þann 4. nóvember 2015. Stefndi hafi ekki svarað þessu neinu.

Í stefnu er kröfufjárhæðin sundurliðuð, en útreikningi hennar er ekki mótmælt. Stofngjald nemur 130.696 krónum en mánaðargjald 7.936 krónum hvern mánuð, en krafist er greiðslu vegna fimm mánaða.

Við aðalmeðferð málsins upplýsti stefnandi að stefndi hefði greitt fjórum sinnum inn á kröfuna: 8.293 krónur þann 9. apríl 2015, 8.295 krónur þann 11. maí 2015, 8.370 krónur þann 14. júlí 2015 og 8.348 krónur þann 4. ágúst 2015. Hefur stefnandi tekið tillit til þessara innborgana í endanlegri kröfugerð sinni.

Stefnandi vísar til almennra reglna kröfuréttar um greiðslu fjárskuldbindinga og skuldbindingargildi samninga.

Málsástæður og lagarök stefnda

Stefndi byggir sýknukröfu sína á því að hann hafi ekki sótt um aðgang að umræddu kerfi stefnanda. Þær upplýsingar sem fram komi í pöntunarformi sem stefnandi lagði fram í dóminum séu almenns eðlis og öllum aðgengilegar.

Stefndi bendir á að stefnandi hafi ekki önnur gögn en þetta pöntunarform. Stefndi byggir á því að hann hafi aldrei staðfest neina umsókn eða skrifað undir samning. Hann hafi ekki átt nein samskipti við stefnanda. Þá hafi hann ekki samþykkt neins konar skilmála. Honum hafi ekki verið sendur tölvupóstur með beiðni um samþykki. Hann viti hvorki notandanafn né aðgangsorð að kerfinu. Þá kveðst hann telja að kerfið hafi ekki verið notað.

Í greinargerð stefnda er rakið að hann hafi samþykkt að verða byggingarstjóri að verki fyrir MK Construction ehf. Hann hafi sagt sig frá verkinu áður en framkvæmdir höfðu hafist.

Niðurstaða

Stefnandi byggir á því að pöntuð hafi verið heimild til að nota kerfi það sem hann á allan rétt yfir. Hann hafi veitt aðgang að kerfinu. Staðfest er með skýrslu vitnisins B að þessi pöntun var gerð og er það í samræmi við þau gögn sem stefnandi hefur lagt fram. Ekki skiptir máli þótt formlegur og skriflegur samningur hafi ekki verið gerður. Þá hefur því ekki verið mótmælt að fjárhæð kröfu stefnanda sé í samræmi við þá skilmála sem giltu um kaupin.

Stefndi greiddi að því er virðist fjórum sinnum inn á kröfu stefnanda á árinu 2015. Þessa er ekki getið í stefnu og kemur því ekki til skoðunar.

Kerfið var pantað í nafni stefnda. Vitnið B taldi að hann hefði rætt þá tilhögun við stefnda, en gat ekki skýrt það nánar. Stefndi neitar staðfastlega að hafa veitt nokkrum umboð til að panta kerfið í sínu nafni. Fram kom að þessi pöntun var hluti af undirbúningi byggingarframkvæmda, en stefndi hafði verið ráðinn að því verki sem byggingarstjóri. Hann hefur ekki skýrt nánar samningssamband sitt við byggingaraðilann. Stefnanda hlaut að vera kunnugt um þessa pöntun, ef ekki fyrir fram þá fljótlega eftir að hún var gerð, en hann gerði enga athugasemd. Verður að leggja sönnunarbyrðina á stefnda og krefjast þess að hann sanni að heimildarlaust hafi verið að panta umrætt kerfi í hans nafni. Sú sönnun hefur ekki verið færð fram. Verður því að fallast á stefnukröfur, en fjárhæðum er ekki mótmælt. Dæmast vextir eins og krafist er og málskostnaður sem er hæfilega ákveðinn 350.000 krónur.

J-kk-nf F-kk-nf héraðsdómari kveður upp dóm þennan.

Dómsorð

Stefndi, B, greiði stefnanda, Hannarri ehf., 170.376 krónur með dráttarvöxtum samkvæmt 1. mgr. 6. gr. laga nr. 38/2001 af 130.696 krónum frá 20. febrúar 2015 til 2. mars 2015, af 138.632 krónum frá þeim degi til 2. apríl 2015, af 146.568 krónum frá þeim degi til 1. maí 2015, af 154.504 krónum frá þeim degi til 1. júní 2015, af 162.440 krónum frá þeim degi til 1. júlí 2015 og af 170.376 krónum frá þeim degi til greiðsludags, allt að frádregnum innborgunum að fjárhæð 8.293 krónur þann 9. apríl 2015, 8.295 krónur þann 11. maí 2015, 8.370 krónur þann 14. júlí 2015 og 8.348 krónur þann 4. ágúst 2015.

Stefndi greiði stefnanda 350.000 krónur í málskostnað.

J-kk-nf F-kk-nf